
Utdrag fra forrige bok,
Høstnetter:

Noen erfaren fødselsmedhjelperske kunne hun ennå ikke skryte på seg å være, men det tok ikke lange tiden før Marie skjønte at fødselen slettes ikke ville trekke ut i timevis. Riene hadde økt i både styrke og hyppighet, og fra Nelle lød stadig små klynk eller smerteskrik. Det hele så ut til å gå riktig så styggfort. Og fortsatt var ingen Josefa å se.

Marie hadde fuktet en klut i kaldt vann og lagt på Nelles panne, for så mye annet hadde hun ikke å hjelpe seg med. Det var Josefa som hadde kunnskapen og erfaringen.

Nelles mor gikk tydelig på ank og ventet, og ansiktsuttrykket ble strammere og strammere for hvert minutt som gikk uten at jordmora viste seg.

− Jeg liker det ikke, mumlet hun til Marie litt senere. Nelle lå urørlig med lukkede øyne på halmbolsteret ikke langt unna. Pusten gikk tungt, men hun forsøkte å få litt hvile før neste ri. − Det er like før jeg går og henter Krafse–Magda i stedet. Hun har da tatt imot unger, hun også. Og det var egentlig henne jeg ville …

− Nei! hikstet Nelle, som tydelig hadde fått det med seg. – Ikke Krafse–Magda! Jeg vil ikke at hun skal komme hit, mor!

Moren gikk bort til henne og bøyde seg ned. Hånden strøk varlig over datterens kinn. − Jeg vil at du skal få hjelp. Og Magda har tatt imot utallige unger tidligere, det vet du like godt som jeg.

− Men du vet hva som sies om henne, protesterte Nelle. − At hun …

− Det kan vi ikke bry oss om nå, avfeide moren henne. − Det viktigste er at du får hjelp. Og denne jordmora har vi ikke sett snurten av, og vi aner ikke når hun kan tenkes å dukke opp heller!

Marie hadde holdt seg unna mens de to andre snakket sammen. I stedet trakk hun bort til ytterdøren, åpnet den og trådte ut på trammen. Nå må du komme, Josefa, tagg hun stumt inni seg mens hun speidet opp og ned i veita utenfor. Men ingen Josefa var å se. Det var ingen tegn til den høyreiste skikkelsen med konelue over sandfarget hår og jordmorveske mellom hendene.

Marie svelget tungt. Engstelsen klorte seg mer og mer fast i brystet. Om Nelles mor gikk for å hente Krafse–Magda, kunne hun ikke motsette seg det, enda det var tydelig at heller ikke Nelle ønsket hjelp fra andre enn byens rettmessige jordmor. Men hva skulle de ellers gjøre? Det viktigste var vel at venninnen fikk hjelp?

Mer rakk hun ikke å tenke. Et vilt skrik vokste fram bak ryggen hennes. Så ble det helt stille.

Enkeltskillingsveita, oktober 1767

Skriket som hadde skåret gjennom luften, etterlot seg en illevarslende stillhet.

Marie lukket øynene og grep etter dørkarmen mens hjelpeløsheten slo innover henne. Selv om hun visste at hun burde tverrsnu og lukke døren bak seg, var det som om føttene hadde frosset fast der hun sto. Hun var fortsatt helt alene med ansvaret, ettersom Josefa ikke var å se. Ja, du er sannelig litt av en medhjelperske, Marie, sang det spotsk inni henne. For hva hadde hun egentlig hjulpet til med, annet enn å prate med Nelle og sørge for at halmmadrassen ble flyttet fra det trange kammeret og inn i oppholdsrommet?

Bak ryggen kunne hun høre Nelles mor småprate til datteren. Hun var på nippet til å løpe etter KrafseMagda i stedet, den gamle kona som i årevis hadde virket som hjelpekone i byen. Hun som etter sigende gjorde mer enn  bare å hjelpe til under fødsler, som også kunne hjelpe de som hadde havnet i uløkka, selv om det var ulovlig. Men Marie syntes ikke hun kunne klandre Nelles mor heller. Det var tross alt datterens første barn. Fødselen så ut til å være av det harde slaget, og ingen av dem ante når byens jordmor kunne tenkes å dukke opp.

Marie tvang øynene opp. Den sure vinden fikk noen villfarne høstblader til å seile forbi ansiktet hennes, og en ungutt med lyserøde ører og nese krysset over i et gateløp lenger borte. Men ingen jordmor.

I døråpningen kunne hun i alle fall ikke bli stående. Enda så hjelpeløs hun følte seg, kunne hun ikke forlate det skjeve trehuset i Enkeltskillingsveita. Hun dro pusten og lukket døren igjen.

– Hvordan går det med deg, Nelle? Stemmen hennes kjentes veik og vissen da hun nærmet seg den unge kvinnen på halmmadrassen igjen.

– Det gjør så inderlig vondt, klynket det fra venninnen. Lysskinnet fra tyristikken som var festet i veggen like ved, flakket over det røde ansiktet, der svetten perlet seg langs hårfestet. – Den siste rien var fryktelig, mye verre enn de foregående. Jeg visste at det kom til å bli smertefullt, men … Jeg vet ikke om jeg greier dette, Marie!

Marie satte seg ned og tok hånden hennes. – Det er slik det bruker å være, det. Hun forsøkte å gjøre seg sterk og trygg og berolige venninnen, enda hun følte seg som et vissent høstblad innvendig. – Smertene øker på etter hvert som fødselen går framover. Men når alt er over og du har barnet ditt i armene, så vil alt av slit og smerter være glemt.

Nelle skottet tvilende opp på henne. – Men det vil fortsatt ta tid, ikke sant? Og ingen av oss vet når jordmora kommer. Du så vel ikke noe til henne da du sto i døråpningen?

Marie ristet på hodet. – Mannen hennes skulle gi beskjed så snart hun dukket opp. Og da kommer hun hit så fort hun makter, det skal du ikke tvile på. I mellomtiden skal både jeg og mor di hjelpe deg så godt vi kan.

Det virket ikke som om Nelle lenger enset hva hun sa. Ansiktet trakk seg sammen i smerte da nok en ri bølget gjennom kroppen hennes. Skriket som fulgte, fylte det vesle oppholdsrommet, og det var som om smerten og usikkerheten som lå i det fikk skyggene i krokene til å trekke seg enda nærmere.

– Dette går ikke lenger, kom det lavmælt fra Nelles mor da stillheten senket seg mellom dem igjen. – Jeg vet godt at du ikke vil ha henne her, men det får ikke hjelpe. Nå går jeg og henter aʼMagda likevel!

– Nei, mor! Nelles protest var svak, men likevel tydelig. – Jeg vil ikke at hun skal …

– Det spiller ingen rolle hva du vil, avbrøt moren henne kvast. – Jeg skal ikke ha noe av at det skjer noe galt her bare fordi du nekter å få hjelp. Hun vekslet et kort blikk med Marie, før hun vendte seg mot datteren igjen. – Man kan si mye om Krafse-Magda, men jeg tror nå ikke at det er så ille som folk vil ha det til. Og vi trenger den hjelpen vi kan få!

Med de ordene reiste hun seg opp fra krakken, marsjerte bort til døråpningen og grep etter storsjalet som hang fra en spiker like ved.

Det kom ikke flere protester fra Nelle, og også Marie holdt inne. I morens øyne så hun kun omsorg og bekymring, ikke noe annet. Hun kunne ikke nekte henne å hente hjelp til dem. Selv om folkesnakket gikk om Krafse-Magda, så hadde hun likevel kunnskaper om fødsler. Hun hadde tross alt blitt brukt som hjelpekone i mange år før Josefa kom til byen, og også i tiden etter. Den nye jordmora var riktignok den eneste som rettmessig kunne utføre arbeidet, men det var fortsatt flere kvinner som virket ulovlig.

Nelles mor vendte seg mot de to andre da hun hadde tullet storsjalet rundt kroppen. – Jeg skal være snar, det lover jeg. Hun var på nippet til å snu om og ta det siste skrittet mot døren, da den brått ble åpnet på vidt gap.

Lettelsen rant gjennom Marie da hun dro kjensel på skikkelsen utenfor.  – Josefa!

Som en gråkledd, etterlengtet engel lukket Josefa seg hastig inn til dem med jordmorvesken i hånden.

– Signe dagen, kom det fra henne mens hun tok inn situasjonen.

Marie kom seg på beina, gikk over gulvet og grep jordmorvesken, slik at Josefa kunne få kledd av seg yttertøyet.

– Her er det en fødsel på gang, ser jeg? Josefa nikket kort, men ikke uvennlig mot Nelles mor. – Jeg forsto det på min mann at det er din datter det er snakk om?

Nelles mor nikket bekreftende. – Det stemmer. Fødselen begynte da Nelle og tjenestejenta di var ute og gikk tidligere i dag. De kom seg tilbake hit, og så sendte jeg litjguten min etter deg.

Hun sa det ikke rett ut, men den lille anklagen var der likevel bak ordene hennes. Det var lenge siden Augustinius hadde sprunget bort til Holstveita. Jordmora hadde sannelig ikke forhastet seg med å komme seg hjem, hva enn grunnen hennes var.

Josefa hevet haken en anelse. – Jeg må bare beklage at gutten din ikke fikk tak i meg. Men nå er jeg her, og nå blir jeg her til alt er overstått. Datteren din skal få den beste hjelp i timene som kommer, det kan du føle deg trygg på.

Etter et bydende nikk fra Josefa fulgte Marie henne bort til halmmadrassen, der de satte seg ned ved siden av Nelle.

– Hvor har du vært? Redselen og uroen gav ordene hennes kvassere kanter enn hun hadde ment, selv om hun hvisket dem til jordmora. Hva hadde Josefa bedrevet denne søndagen? Anton hadde heller ikke visst hvor hun hadde tatt veien. – Nelles mor var på vei til å hente Krafse-Magda i stedet, og …

– Senere! Det korte svaret innbød ikke til noen flere spørsmål, og Marie knep igjen munnen. Så fikk hun vente, da. Det viktigste var uansett at jordmora endelig hadde dukket opp, og at hun hadde med seg en ro og trygghet som nærmest bredte seg i værelset. Det var som om et trykkende åk hadde sluppet ned fra skuldrene nå som hun ikke lenger satt alene med ansvaret.

Hun sendte et øyekast til siden for seg. Nelles mor hadde tatt av seg sjalet og hengt det tilbake ved ytterdøren. Noe mer snakk om å hente den beryktede hjelpekonen ville det neppe bli, fastslo hun lettet.

– Se, det var litt av en tilfeldighet. Josefa smilte ned mot Nelle da nok en ri var overstått, og hun fikk en liten stund med hvile. – Du er altså Maries venninne, forstår jeg?

Nelle nikket og smilte blekt tilbake. – Vi var ved Latinskolen da jeg skjønte at fødselen hadde startet. Da var det ikke annet å gjøre enn å komme oss tilbake hit og få broren min til å løpe etter deg.

– Jeg forsto at det er en stund siden. Nå skal jeg undersøke deg og se hvordan det er fatt med deg. Men fødselen er godt i gang, det er i alle fall tydelig.

Marie fant fram flasken med olje fra jordmorvesken før hun fikk ild på et par tyrifliser til og stakk dem fast mellom tømmerstokkene.

– Alt ser ut til å være som det skal, konstaterte Josefa en stund etter. – Men det tar ofte litt tid med den første, så det er ikke noe uvanlig at fødselen trekker ut. Dette skal nok gå godt.

Marie nikket tenksomt for seg selv. Hun hadde tidligere vært sikker på at fødselen ikke ville trekke ut, at den ville gå styggfort. Riene hadde økt i både styrke og hyppighet før Josefa kom, men jordmora visste naturligvis best. Marie hadde fortsatt mye å lære, det var i alle fall sikkert.

– Jeg har forresten ikke så mye å by jordmora på mens hun er her, smilte Nelles mor unnselig da jordmora reiste seg opp og tok plass på den ene krakken i stedet. – Om hun ikke vil ha litt tynnøl eller surmelk, kanskje?

– Nei, det skal du ikke tenke på, svarte Josefa raskt. – Vi får heller komme tilbake til det etterpå, når alt er vel overstått. Hun la nok merke til at det ikke var noen overflod i huset i Enkeltskillingsveita, hun også, tenkte Marie. Men Nelles mor nødet henne videre slik skikken var, og til slutt takket Josefa ja og tok imot en trekopp med tynnøl.

– Hva med mannen i huset, forresten? Er det noen fare for at han kommer midt oppi alt dette og forstyrrer oss? Eller har han fått beskjed?

– Han skal du ikke tenke på, svarte Nelles mor raskt. – Jeg har vært enke i noen år nå.

– Og barnets far vet vel også hva som er på ferde, og holder seg unna?

Den andre kvinnen gav fra seg et fnys. – Barnefaren? Jo, han burde så visst få vite hva han har stelt i stand. Nakken hennes ble stram og steil. – Men det er ikke lett å få tak i ham, for vi har ikke sett snurten av ham siden i våres, selv om han burde ha vært tilbake for lengst. Han er på sjøen, han også, i likhet med så mange andre.

– Jeg forstår. Josefa nikket lett.

– Han blir vel bra overrasket når Nelle tar imot ham på kaia med en unge på armen, fortsatte den andre kvinnen. Stemmen hennes var roligere nå, og Marie dro så vidt på smilet av ordene hennes. Så overrasket kom han vel neppe til å bli. De var tross alt gift, og ut fra Nelle hadde hun forstått at det var sterke følelser mellom dem. At det fort kunne bli en unge av det, var vel ikke annet enn å vente.

– Trygve … Nelle lå med lukkede øyne, men et stille smil lyste opp ansiktet hennes da hun sa navnet hans. – Trygve kommer til å bli glad, det vet jeg. Når han bare kommer hjem til oss …

Havhesten, natt til neste dag

Underkjolen var klam mot kroppen da Oline våknet, og hun dro fellen bort for å avkjøle seg. Var det Johannes som hadde vekket henne, tro? Eller noe annet? Hun ble liggende stille og lytte, men kunne ikke høre noen lyder fra sønnen. Nei, det var slett ikke gutten som hadde revet henne ut av søvnen, men noe helt annet. Hun hadde drømt, og drømmen satt fortsatt i kroppen.

Å åpne øynene og ligge og kikke ut i det mørke værelset hjalp heller ikke. Enda hun ikke kunne se noe i det nattemørke rommet, var det som om veggene i kammerset presset seg mot henne og truet med å kvele henne. Så stille hun kunne, reiste hun seg fra sengen og lukket seg ut.

Ute på kjøkkenet gikk hun bort til vannbøtten og fylte øsen med vann før hun skvettet litt i ansiktet. Så fortsatte hun bort til bakdøren og åpnet den på gløtt. Et lett yr fylte luften, og hun nøt den friske trekken gjennom døråpningen mens hun ble stående og grunne.

– Det var bare en drøm, hvisket hun til seg selv. – Bare en drøm …

Fra de mørke, tunge tømmerveggene i bygningene som omkranset gårdsplassen, kom det ingen svar. Og den smale månesigden på himmelen var like taus. Et kuldegys gikk gjennom henne, men hun ble likevel stående.

Hadde hun ikke hatt Johannes å tenke på, kunne hun ha kledt på seg og stukket seg bort en tur. Vandret av sted og forsøkt å tømme tankene sine, latt dem blåse bort i den kjølige brisen som kom inn fra fjorden. Så tok hun seg i det. Å reke utendørs på nattestid, helt uten mål og mening, var vel det dummeste hun kunne finne på. Særlig nå, ettersom den som hadde tatt Gunelie av dage, fortsatt var på frifot.

Tanken sendte en svak skjelving gjennom henne. Det var ikke stort mer de hadde fått vite etter at politimesteren og betjenten hans hadde vært ute i Ila. At vertshusjenta hadde kommet ut for en med ondt i sinne, var det ingen tvil om, for ingen knyttet vel et strømpebånd om sin egen hals om de ville ombringe seg selv. Men hvem som sto bak, var fortsatt like ukjent. Etter det Oline hadde hørt, hadde ikke politimesteren kommet med noen andre opplysninger enn det som allerede var kjent, samt en advarsel om at byens unge kvinner gjorde det lurt i å holde seg innendørs nattestid.

Oline telte dagene bakover i tankene. Det var straks tre uker siden den skjebnesvangre natten der hun og Jodda hadde funnet Gunelie. Og det var nettopp en drøm om Gunelie som hadde vekket henne.

Først hadde den handlet om hverdager med arbeid på Havhesten, akkurat slik det hadde vært før vertshusjenta ble tatt av dage. Lange, tunge dager, som ofte lignet på hverandre. Men i drømmen hadde alt vært så underlig lyst og lett. Gunelie hadde trallet inne i skjenkestuen, skjenket øl og spøkt med gjestene. Til og med madammen hadde vært i godt humør. Som en katt som nylig hadde lepjet i seg fløte, hadde hun spradet rundt i skjenkestuen, smilt sitt bredeste glis og sopet inn betaling. Fiskerskrønene hadde florert mellom gammelkarene i det ene hjørnet, og en yngre trelastarbeider hadde etter hvert funnet fram et trekkspill. Mannen hadde ikke vært dårlig til å traktere instrumentet heller. Men så hadde drømmen brått endret karakter. Det ble kjøligere og mørkere, trekkspillmusikken tonet ut, og madammens tidligere så strålende oppsyn gikk over i et misfornøyd grin. Og Gunelie var brått borte.

Oline hadde pilt rundt og lett i skjenkestuen, mellom gjestene og under bordene – enda det var utenkelig at vertshusjenta skulle ha funnet på å leke gjemsel som en liten jentunge. Hun hadde vært på vei for å lete ute i bakgården da inngangsdøren plutselig åpnet seg og en mann skred inn.

Hun visste fortsatt ikke hva han het, men i drømmen hadde hun hadde gjenkjent ham med en gang. Det var den fremmede som hadde vært innom Havhesten for noen måneder siden. En mann med gylne krøller, en hårprakt som ikke var så ulik hennes egen. Men der håret hadde hatt et gyllent, tiltalende skinn fra lampelysene, hadde de lyseblå øynene et anstrøk av frost og snøfokk i seg.

Hvorfor hadde hun plutselig drømt om ham nå? Den lyshårede fremmedkaren var en av mange, sa hun til seg selv. At enkelte karer kunne være hardhendte med vertshusjentene, var ikke nytt for henne. At hun husket ham så godt, var vel mest fordi han hadde skilt seg ut fra de øvrige gjestene, og fordi Gunelie hadde blitt med ham ut den augustkvelden. Og vertshusjenta hadde kommet tilbake med flokete hår og rødlette kinn. Oline trengte ikke lete lenge i tankene for å gjenkalle ordene som hadde falt mellom dem ute i bakgården.

– Vi gikk ut av bakgården. Han ville ha meg med til baksiden av stallbygningen. Oline hørte at Gunelie svelget tungt. – Og så ble han … Han ble voldsom med meg, hvisket hun fram. – Og jeg trodde at …

Oline bet tennene sammen, men forholdt seg taus. Så var det en slik en Gunelie hadde blitt med. Med langsomme tak strøk hun den andre over ryggen mens hun ventet på at hun skulle fortsette. – Jeg tror du skremte ham, Gulla. Han gjorde sitt beste for å dempe skrikene mine, men da han hørte at det var noen her inne på gårdsplassen, så …

Gunelie gjorde seg lempelig fri fra omfavnelsen, men ville fortsatt ikke møte blikket hennes. – Han betalte i det minste godt for seg, spyttet hun ut. – Det skal han ha.

Det var en lang fjerdingsmil mellom å være litt hardhendt og å ta noen av dage, minnet Oline seg selv på. At hun hadde drømt om ham i natt, skyldtes vel helst at tankene hennes hadde gått sine egne krokveier i søvne. For den lysluggede karen hadde de ikke sett noe mer til på Havhesten, ikke som hun visste om i alle fall. Nå holdt hun seg riktignok mye på kjøkkenet, men hun vekslet da ord med de andre to vertshusjentene også. Og hun følte seg trygg på at Jodda ville latt det falle noen ord om han hadde dukket opp igjen. Direkte vakker var han ikke, men det var noe med ham likevel. Noe som holdt på kvinneblikk – og gjorde ham vanskelig å glemme om man først hadde sett ham.

Selv om hun forsøkte å overbevise seg selv, ville ikke den prikkende uroen i kroppen falle til ro. Nå som drømmen hadde fått henne til å minnes det som hadde hendt, burde hun kanskje nevne fremmedkaren til politimesteren, selv om de ikke hadde  sett noe mer til ham på vertshuset? Kanskje hadde han bare vært på gjennomreise, det fantes mange av det slaget. Folk som var innom en kveld, og som de aldri så igjen. Men hun skulle likevel gjerne ha visst navnet hans og hvor han kom fra …

